《咏琼山唐公谊方先祖手植榕座》
明代·伦文叙

我生不识榕隐翁，迩从隽胤廉仙踪。出守琼邦五叶祖，远溯忠肃咸章缝。

奈生不辰值胜国，飧芝茹檗灵山中。幸际昌朝拓景运，刷翰振羽思摩空。

风云匝天地势隔，炎方桂海无逵鸿。横经姑事王郡博，怀文不遇田河东。

陈辞阙下图归计，亲承天语谕从容。漱流转吸环海胜，枕石高眠绝岛峰。

田畴惯与邻农植，诗辞未许时人工。神驰忽梦游旗导，天尽俄闻咏水穷。

书香波润庇后裔，小同世业能兴宗。夙将三礼魁天下，瀰洪经纬罗心胸。

始知造物有远鉴，高贤下列非不逢。世无叔誉观中野，九原可作当公从。

作者简介：（1469—1513）明广东南海人，字伯畴。弘治十二年进士第一。授翰林修撰，官至右春坊右谕德。有《迂冈集》、《白沙集》。